Die vervoervakbond Untu sê hy is stomgeslaan deur die Spoorwegveiligheidsreguleerder (RSR) se besluit om alle bedrywighede van die Shosholoza Meyl-treine op te skort.

Die reguleerder het dié ingrypende stap gedoen nadat ŉ Shosholoza Meyl-passasierstrein van Prasa verlede week met ŉ stilstaande goederetrein van Transnet gebots het. Een passasier is dood en nog vier mense is in die ongeluk by die Horizon-treinstasie in Roodepoort beseer.

Steve Harris, algemene sekretaris van Untu, het die besluit as “irrasioneel” bestempel en sê dit kan moontlik toegeskryf word aan die feit dat die voorval internasionale aandag getrek het omdat toeriste onder die passasiers was.

Harris sê die RSR se voorlopige ondersoek dui daarop dat die Maraisburg- sentrale verkeersbeheer al twee treine met die hand gemagtig het om op die spoor te gebruik.

“Die RSR het ook bevestig dat nie een van die twee magtigings deur ŉ afdelingsbestuurder goedgekeur is nie, omdat niemand aan diens was om dit te doen nie. Dit is ŉ oortreding van ŉ hooggeregshofbevel wat op 12 Oktober 2018 teen Prasa uitgereik is,” het Harris gesê.

Ingevolge dié hofbevel moet ŉ afdelingsbestuurder teenwoordig wees om toesig te hou wanneer daar met die hand magtiging gegee word.

“In ses ander voorvalle wat die RSR in sy korrespondensie aan Prasa genoem het, het Metrorail presies dieselfde ding gedoen en die hofbevel verontagsaam. Pleks daarvan om Prasa se bedryfsveiligheidspermit terug te trek, het die RSR dit aan die einde van Januarie vir nog drie maande verleng. Dit terwyl hy weet die hofbevel word nie nagekom nie,” het Harris gesê.

Hy sê die reguleerder het ook nog nie die hooggereghof genader om te vra dat ŉ minagtingsbevel teen Prasa uitgereik word nie.

“Die enigste rede hiervoor kan net wees dat die RSR te ruggraatloos is en die minister van vervoer, Fikile Mbalula, nie gaan toelaat dat stedelike spoorvoervoer in Suid-Afrika opgeskort word nie, selfs al dobbel hulle met mense se lewens.”

Untu het ŉ beroep op Mbalula gedoen om die RSR se raad te ontbind. Die raad se termyn het in Oktober verlede jaar al verstryk, maar word in dié stadium op ŉ maandelikse basis verleng.

Harris sê die minister moet ŉ onafhanklike raad sonder politieke inmenging aanstel.